“સાલી, આજે ફરી બચી ગઈ…”, કહેતાં એક પુરુષ કાળીના પગ પાસે થૂંક્યો. આ એ જ પુરુષ હતો જેની મેં ગયા વખતે ઝાટકણી કાઢતાં કહ્યું હતું કે, “મરદની મૂછો રાખીને ફરે છે, અને સ્ત્રી પર હાથ ઉઠાવીને તારી મર્દાનગી બતાવે છે !” અને એવા જ આકરા વેણ મેં સ્ત્રીઓને પણ કહ્યા હતા. એક સ્ત્રી બીજી સ્ત્રીને જીવ પર આવીને મારવા લાગે એ કલ્પના જ કંઈક વિચિત્ર છે ! એ વખતના મારા બચાવમાં અને આજના બચાવમાં આભ-જમીનનો ફેર હતો ! એ વખતે મને એની માટે લડી લેવાનું જૂનુન હતું, અને આ વખતે દયા ! ખેર, ગમે તે હોય, મને વચ્ચે પડેલી જોઈ ગામલોકોએ એનો બધો ઉશ્કેરાટ મૌખીક રીતે મારા પર ઠાલવી પોતપોતાના ઘરે જવા રવાના થવા માંડ્યા. ગણતરીની મીનીટોમાં આખું પાદર વેરાન થઈ ગયું. બચ્યા માત્ર હું અને કાળી !